**AIŠKINAMASIS RAŠTAS**

**PRIE KLAIPĖDOS MIESTO SAVIVALDYBĖS TARYBOS SPRENDIMO PROJEKTO**

**„DĖL KLAIPĖDOS MIESTO SANITARIJOS IR HIGIENOS TAISYKLIŲ PATVIRTINIMO“**

1. **Sprendimo projekto esmė, tikslai ir uždaviniai.**

 Šiuo sprendimo projektu siekiama patvirtinti naujas Klaipėdos miesto sanitarijos ir higienos taisykles (toliau – Taisyklės), kuriose dėl šalyje įsigaliojančių teisės aktų pasikeitimų nustatomas atitinkamas teisinis pagrindas visuomenės sveikatos kontrolės vykdymui savivaldos teritorijoje. Taisyklėse patikslinti terminai, išbraukti pertekliniai bei įtraukti nauji aktualūs punktai, išsaugotas administracinės atsakomybės užtraukimas per Miesto tvarkymo ir švaros taisykles.

1. **Projekto rengimo priežastys ir kuo remiantis parengtas sprendimo projektas.**

 Lietuvos Respublikos vietos savivaldos įstatymo 6 straipsnio 36 punktu savarankiškoms savivaldybių funkcijoms priskirta sanitarijos ir higienos taisyklių tvirtinimas ir jų laikymosi kontrolės organizavimas. Panaikinus Lietuvos Respublikos Vyriausybės 1995 lapkričio 27 nutarimą Nr. 1492 „Dėl savivaldybių sanitarinės kontrolės nuostatų“ bei nuo 2017 m sausio 2 d. įsigaliojus Lietuvos Respublikos administracinių nusižengimų kodeksui, tolesniam šios savarankiškosios funkcijos vykdymui savivaldybė savo veiklos teritorijoje privalo nustatyti atitinkamą teisinį režimą bei imtis konkrečių priemonių šiam tikslui pasiekti. Vietos savivaldos įstatymo 16 straipsnio 2 dalies 36 punktu išimtinei savivaldybės tarybos kompetencijai priskirta taisyklių, už kurių pažeidimą atsiranda administracinė atsakomybė, ir kitų taisyklių tvirtinimas, o 18 straipsniu savivaldybės tarybai priskirta teisė savo priimtus teisės aktus sustabdyti, pakeisti ar panaikinti.

 Lietuvos Respublikos sveikatos sistemos įstatymu savivaldybių visuomenės sveikatos kontrolė apima savivaldybių tarybų patvirtintų sanitarijos ir higienos taisyklių reikalavimų vykdymo kontrolę, kurią organizuoja savivaldybės administracijos direktorius. Lietuvos Respublikos žmonių užkrečiamųjų ligų profilaktikos ir kontrolės įstatymu savivaldybių institucijų kompetencijai priskiriama valdyti užkrečiamųjų ligų profilaktiką ir kontrolę, suderinus su teritorinės visuomenės sveikatos priežiūros įstaigos vadovu, tvirtinti savivaldybės teritorijos sanitarinės kontrolės taisykles.

1. **Kokių rezultatų laukiama.**

 Patvirtinus naujas Taisykles, kuriose šiuolaikiškai suformuluoti Taisyklių uždaviniai ir draudimai, savivaldos teritorijoje sudaromos sąlygos palankios gyvenamosios aplinkos kūrimui ir gyventojų sveikatos išsaugojimui. Prievolė kurti sveikatai palankią gyvenamąją aplinką pavesta tvarkytojams, o Tarybos sprendimu patvirtinti Taisyklių reikalavimai suteikia galimybę už nustatytus pažeidimus taikyti administracinę atsakomybę.

1. **Sprendimo projekto rengimo metu gauti specialistų vertinimai.**

 Sprendimo projektas suderintas su Nacionalinio visuomenės sveikatos centro Klaipėdos departamento direktoriumi ir Savivaldybės administracijos specialistais.

1. **Išlaidų sąmatos, skaičiavimai, reikalingi pagrindimai ir paaiškinimai.**

 Nėra.

1. **Lėšų poreikis sprendimo įgyvendinimui.**

 Papildomas lėšų poreikis sprendimo projektui įgyvendinti nereikalingas.

 **7.  Galimos teigiamos ar neigiamos sprendimo priėmimo pasekmės.**

 Teigiamos pasekmės – gyventojų sveikatos saugos užtikrinimas gyvenamojoje aplinkoje. Neigiamų pasekmių nenumatoma.

**8. Prie sprendimo projekto pridedama:**

1. Lietuvos Respublikos vietos savivaldos įstatymo 16 straipsnio 2 dalies 36 punktas, 18 straipsnio 1 dalis (1 lapas).

2. Lietuvos Respublikos sveikatos sistemos įstatymo 37 straipsnio 4 punktas, 63 straipsnio 4 punktas (1 lapas).

3. Lietuvos Respublikos žmonių užkrečiamųjų ligų profilaktikos ir kontrolės įstatymo 26 straipsnio 1 dalies 3 punktas (1 lapas).

 Prašome pritarti teikiamam sprendimo projektui.

Sveikatos apsaugos skyriaus vedėja Janina Asadauskienė

1 priedas

**LIETUVOS RESPUBLIKOS**

**VIETOS SAVIVALDOS ĮSTATYMAS**

**16 straipsnis. Savivaldybės tarybos kompetencija**

2. Išimtinė savivaldybės tarybos kompetencija:

36) taisyklių, už kurių pažeidimą atsiranda administracinė atsakomybė, ir kitų taisyklių tvirtinimas;

**18 straipsnis. Nuostatos dėl teisės aktų sustabdymo, panaikinimo, apskundimo**

1. Savivaldybės tarybos priimtus teisės aktus gali sustabdyti, pakeisti ar panaikinti pati savivaldybės taryba. Kitų savivaldybės viešojo administravimo subjektų priimtus teisės aktus gali sustabdyti ar panaikinti pagal kompetenciją savivaldybės taryba. Savivaldybės administracijos direktorius ar kiti savivaldybės viešojo administravimo subjektai savo priimtus teisės aktus gali sustabdyti ir juos pakeisti ar panaikinti. Savivaldybės administracijos direktoriaus pavaduotojo pagal kompetenciją priimtus teisės aktus gali sustabdyti ar panaikinti jis pats arba savivaldybės administracijos direktorius.

2 priedas

**LIETUVOS RESPUBLIKOS**

**SVEIKATOS SISTEMOS**

**ĮSTATYMAS**

**37 straipsnis. Visuomenės sveikatos kontrolė**

4. Savivaldybių visuomenės sveikatos kontrolė apima savivaldybių tarybų patvirtintų sanitarijos ir higienos taisyklių reikalavimų vykdymo kontrolę.

**63 straipsnis. Savivaldybės tarybos kompetencija sveikatinimo veiklos valdymo klausimais**

Savivaldybės taryba:

4) pagal kompetencija tvirtina sanitarijos ir higienos taisykles, už kurių pažeidimus taikoma administracinė atsakomybė.

 3 priedas

**LIETUVOS RESPUBLIKOS**

**ŽMONIŲ UŽKREČIAMŲJŲ LIGŲ PROFILAKTIKOS IR KONTROLĖS**

**ĮSTATYMAS**

**26 straipsnis. Valstybės nustatyta savivaldybių institucijų kompetencija valdyti**

**užkrečiamųjų ligų profilaktiką ir kontrolę**

1. Savivaldybės taryba:

3) suderinusi su teritorinės visuomenės sveikatos priežiūros įstaigos vadovu, tvirtina savivaldybės teritorijos sanitarinės kontrolės taisykles;